મુકુન્દને એક ક્ષણમાં અનેક વિચારો આવી ગયા, વિધવાવિવાહ નહિ કરવાનાં અનેક અનિષ્ટ પરિણામો કહેવા ઉપરાંત તેને બીજાં ઘણાં ઉપાય દેખાયાં. આ ઉપાય પિતાને સમજાવવાનું તેને મન થઈ ગયું. પણ જીભ ન ઊપડી. બધા વિચારો સંકેલીને તેણે એટલું જ કહ્યું: ‘ગંગાની ચિંતા કરવાની જરૂર નથી. અત્યારે બરાબર ખરચ કરીએ તો મારે સારી ઓળખાણપિછાણ થાય અને ભવિષ્યમાં તેથી ફાયદો થાય. ગંગાનો નિભાવ તો તેથી સહેજમાં થઈ જશે.’